Отыз тиран

Отыз қатыгез немесе Отыз тиран (көне грекше: οἱ τριάκοντα τύραννοι, hoi triákonta týrannoi) — б.з.д. 404 жылдан 403 жылға дейін Афинада қысқа мерзімге билік жүргізген олигархиялық топ. Бұл билік құрылымы Пелопоннес соғысындағы жеңілістен кейін спарталықтар тарапынан орнатылды. Олардың билігі өте қатыгез сипатқа ие болғандықтан, кейінірек Поликрат алғаш рет оларды «Отыз қатыгез» деп атаған.Krentz, Peter. The Thirty at Athens p. 50. ISBN 0801414504.

Бұл режим бар болғаны сегіз ай ғана өмір сүрсе де, Афина халқының шамамен 5%-ының қаза табуына, көптеген азаматтардың мүлкі тәркіленуіне, сондай-ақ демократиялық бағыттағы адамдардың жер аударылуына әкеп соқтырды.Wolpert, Andrew. Remembering Defeat: Civil War and Civic Memory in Ancient Athens. ISBN 0-8018-6790-8.

 Тарихи алғышарттар 
Б.з.д. 405 жылы  Эгоспотам шайқасындағы Афина флоты толық жойылғаннан кейін, Лисандр бастаған Спарта мен Пелопоннес лигасының әскери-теңіз күштері Афинаға жетіп, қаланы толық талқандамақ болды. Афиналықтар қоршауға дайындалды, бірақ флотсыз қаланы қорғау және азық-түлік әкелу мүмкін болмады. Нәтижесінде көптеген афиналықтар аштықтан қаза тапты. Спарталықтар Декелеяны басып алып, Афинаны оқшаулай бастаған кезде, афиналықтар б.з.д. 404 жылдың наурызында тізе бүгуге шешім қабылдады.Burn, A. R. The Pelican History of Greece. London: Penguin. pp. 297–299.

Бастапқы келіссөздер сәтсіз аяқталған соң, афиналық қолбасшы Ферамен Экклесиядан Спарта қолбасшысы Лисандрмен сөйлесуге рұқсат сұрады, өйткені ол Спартамен ең қолайлы шарттарды жасай алатынына сенімді болды. Экклесия оған рұқсат беріп, Ферамен Самоста Лисандрмен кездесіп, кейін Спартаға аттанды. Онда ол Спарта жиналысы мен Пелопоннес лигасының өкілдері алдында Афина атынан соңғы тізе бүгу келісімін жасасты, бұл Пелопоннес соғысының аяқталуына себеп болды.Xenophon, Hellenica, 2.2.19–22.

Пелопоннес лигасының кейбір мүшелері Афинаны түгел жойып жіберуді талап еткенмен, спарталықтар бұған қарсы болды, өйткені олар Афинаны Грекияның ұлы қалаларының бірі деп санады. Келісім шарттары бойынша:
 Афина Пирейдегі ұзын қабырғаларды қиратуға тиіс болды;
 Саяси қуғынға ұшырағандар қалаларға қайта оралуға мүмкіндік алды;
 Афина флоты 12 кеме ғана қалдырып, қалғанының бәрін Спартаға тапсыруы керек болды;
 Афина билігі Спарта талаптарына сай қайта құрылуға, әрі бейбітшілік пен соғыс кезінде Спартаға бағынуға міндеттелді;
 Басқа қала-мемлекеттердегі барлық афиналық елшілер елге қайтарылуы керек болды.

 Отыздықтың құрылуы 
Отыз қатыгездің сайлану себебі — жаңа заңдар дайындап, Афина конституциясын қайта құру болатын.Xenophon, Hellenica. 2.3.11. Спарталықтардың талабымен заңдарды қайта қарау үшін, Афина бес эфорды (бақылаушы) тағайындады, олар бүкіл дауыс беру үрдісін филарх (Афинаның он бір тайпасының өкілдер кеңесі) арқылы ұйымдастыратын болды. Экклесия (халық жиналысы) жаңа үкімет қандай болуы керектігі жөнінде бірнеше фракцияға бөлінді: кейбіреулер олигархиялық басқару үлгісін қолдаса, Ферамен іс жүзінде демократияны жақтаушылардың көшбасшысына айналды. Бұл пікірталастар дағдарысқа ұласты, содан кейін Спарта араласып, афиналықтардан жаңа заңдар мен конституция дайындау үшін отыз адамды тағайындауды талап етті.

Отыздықтың құрамы келесідей анықталды: Ферамен он адамды таңдады, бес эфор тағы он адамды, Экклесия соңғы он мүшені тағайындады. Осылайша сайланған отыз адамнан құралған кеңеске, жаңа үкімет қандай заңдармен басқарылатынын анықтап, жаңа заң жобаларын дайындау міндеті жүктелді.Xenophon, Hellenica, 2.3.1–2

 Құрылымы 
Ксенофонт өзінің Грек тарихында (II кітап, 3.2-3 тарау) 30 таңдалған афиналық тирандардың тізімін берді:Xenophon, Hellenica, 2.3.2 Carleton L. Brownson, Ed.

 Полихар
 Критий
 Мелобий
 Гипполох
 Еуклид
 Гиерон
 Мнесилох
 Хремон
 Ферамен
 Аресий
 Диокл
 Федрий
 Херелей
 Анетий
 Писон
 Софокл 
 Эратосфен 
 Харикл
 Ономакл
 Феогнид
 Эсхин
 Феоген
 Клеомед
 Эрасистрат
 Фидон
 Драконтид
 Еумаф
 Аристотель
 Гиппомах
 Мнесифид

Қазіргі зерттеушілер Ксенофонт сақтап қалған тізімді құрылымдап,Lenschau Тh. Οι τριάκοντα // Paulys Realencyclopädie der classischen Altertumswissenschaft. Zweite Reihe. — Stuttgart : J. B. Metzler'sche Verlagsbuchhandlung, 1937. — Bd. VI A, 2 (Hbd. 12) (Timon–Tribus). — Kol. 2355—2377. жаңадан құрылған үкіметте Аттикадағы он филаның барлығы тең өкілдік негізінде ұсынылғанын анықтады:Суриков И. Е. Глава IV. Рубеж веков: Ферамен, Критий, Фрасибул // Античная Греция: политики в контексте эпохи. Година междоусобиц. — М. : Русский фонд содействия образованию и науке, 2011. — С. 262−263. — 328 с. — ISBN 978-5-91244-030-4.
 Фила  Фераменұсынған Гетериятағайындаған  Экклесиясайлаған I. Эрехтеида  Мелобий  Критий  Полихар II. Эгеида  Гиерон  Еуклид  Гипполох III. Пандионида  Ферамен  Хремон  Мнесилох IV. Леонтида  Федрий  Диокл  Аресий V. Акамантида  Писон  Анетий  Херелей VI. Энеида  Харикл  Эратосфен  Софокл   VII. Кекропида  Эсхин  Феогнид  Ономакл VIII. Гиппофонтида  Эрасистрат  Клеомед  Феоген IX. Эантида  Еумаф  Драконтид  Фидон X. Антиохида  Мнесифид  Гиппомах  Аристотель
 Отыздықтың билігі 
Қарсы соғыста жеңілген Афинаның қаржылық жағдайы өте ауыр болды: сауданың тоқтауына байланысты табыстар азайды, одақтастарынан айырылған соң форос та түспей қалды, сонымен қатар Спарта гарнизонын асырауға тура келді. Террор саясаты аясында бай азаматтар қамауға алынып, олардың мүлкі тәркіленді, сондай-ақ метектер де қудалауға ұшырады (арнайы қаулымен Отыздық мүшелерінің әрқайсысы бір метекті тұтқындап, өлтіріп, мүлкін тәркілей алатын құқыққа ие болды). Бір жылдан аз уақыт ішінде шамамен 1500 афиналық өлім жазасына кесілді, олардың қатарында террор саясатына қарсы шыққан Ферамен де болды (ол Критийдің талабымен тұтқындалды).Лурье С. Я. История Греции. Часть II. Классическая эпоха. Глава X. Конец борьбы Афин со Спартой. 5. Победа Спарты. Совет Тридцати. СПб.: Издательство С.-Петербургского ун-та. 1993. ISBN 5-288-00645-8.

Спарталықтардың қолдауымен «Отыз қатыгез» Афинада уақытша үкімет құрды. Олар 500 мүшеден тұратын булені (кеңесті) қайта құрды. Сонымен қатар, Пирей порт қаласын басқару үшін 10 адамнан тұратын әкімдік тағайындап, тәртіпті бақылау үшін 300 мастигофорды (қолында қамшысы бар күзетшілерді) жұмысқа алды.Aristotle, Athenian Constitution 35.1 (350 BCE)"Xenophon, Hellenica, 3.4.1

Отыздық Афинада Спартамен бейбіт келісімге қарсы шыққан бұрынғы көшбасшыларды буледе соттап, өлім жазасына кесті. Осыдан кейін олар қаланың ішінде де «жағымсыз» деп саналған азаматтарды соттап, өлтіре бастады. Осы кезеңде Эсхин мен Аристотель есімді «отыздық» мүшелері Спартаға барып, Лисандрмен кездесіп, Афинаға Спарта гарнизонын орналастыруды сұрады. Лисандр Афинаға әскер жіберді. Отыздық бұл гарнизон «қылмыскерлерге қарсы сот үрдістері аяқталғанша уақытша ғана» деп мәлімдеді. Алайда шын мәнінде, Спарта сарбаздарын жеке күзетші ретінде пайдалана бастаған болатын.Xenophon, Hellenica, 2.3.12-14

 Заң реформалары 
Отыздықтар Афина конституциясын қайта қарауды кейінге қалдырды, тек кейбір заң реформаларын ғана қабылдап,Phillips, David (2004-09-25), "PART ONE: THE THIRTY TYRANTS" Athenian Political Oratory (0 ed.), Routledge, p. 22 Спартадағы Герусияға ұқсас түрде Афинаны өздері басқарды. Олар азаматтықты және «үкіметке қатысу құқығын» тек 3 000 таңдап алынған афиналыққа ғана шектеді.Krentz, The Thirty at Athens. p. 64 Бұл арнайы іріктелген адамдарға қару алып жүруге, сотта алқа билермен қаралуға және қаланың шекарасында тұруға рұқсат берілді. Таңдалған 3 000 адамның тізімі үнемі қайта қаралып отырды. Бұл 3 000 адам туралы нақты мәлімет аз, өйткені толық жазба сақталмаған — Кренцтің пікірінше, Отыздықтар бұл адамдарды өз режиміне адал жалғыз адамдар ретінде тағайындаған.Krentz, The Thirty at Athens. p. 65

Критийдің басшылығымен Отыз қатыгез қорқыныш пен қатыгездік арқылы билік жүргізіп, жүздеген афиналықты өлтіріп, қырып немесе жер аударып, олардың мүлкін тәркілеген. Исократ пен Аристотель (соңғысы — «Афиналық политияда») Отыздықтар 1 500 адамды сотсыз өлім жазасына кескенін хабарлайды.Nails, Debra. The People of Plato: A Prosopography of Plato and Other Socratics. Hackett Publishing, 2021. ISBN 0872205649. Сократтың бұрынғы шәкірті Критий қатыгездігі мен адамгершіліксіздігі үшін «алғашқы Робеспьер» деп сипатталған;Stone, I.F. (1988). The Trial of Socrates New York: Little, Brown. p. 67. ISBN 978-0-316-81758-5. ол демократияны қандай да бір адам шығынына қарамастан жоюды көздеген.Linder, 2002, p. 213 Отыздықтар қылмыскерлерді ғана емес, сондай-ақ жаңа режимге «дос емес» деп санаған, демократияны қолдаған қарапайым азаматтарды да жойған. Олардың нысанасына өз адамдарынан бірі — Ферамен де түсті, оны Ксенофонт Критийдің шектен тыс қатыгездігі мен әділетсіздігіне жиіркеніп, қарсы шықпақ болған адам ретінде сипаттайды. Критий Фераменді астыртын әрекет пен сатқындыққа айыптап, оған убалдырған ішкізіп өлтірді.Xenophon, Hellenica, 2.3.56 Бай азаматтардың көпшілігі жай ғана Отыздықтар мен олардың жақтастарына мүлікті бөлу үшін өлтірілді.Xenophon Hellenica 2.4.1 Сондай-ақ олар афиналықтарды қорқыту үшін 300 «қамшы ұстаушы» жалдаған.

 Мунихия шайқасы 

Отыздықтардың билігіне көпшілік ашық түрде қарсы шықпағанымен, афиналықтардың көпшілігі бұл жаңа үкімет формасын ұнатпаған. Жаңа заңдарды құптамағандарда екі таңдау болды: күресу — бұл жағдайда жер аударылу немесе өлім қаупі төнді — не болмаса Отыздықтардың билігін қабылдау.Krentz, The Thirty at Athens. p. 69

Демократияны жақтаған кейбір азаматтар күрес жолын таңдап, жер аударылды. Олардың арасында Афина флотының триерархы және демократиялық басқару жүйесінің белгілі жақтаушысы Фрасибул да болды. Б.з.д. 403 жылы Отыздықтарды құлатқан көтерілісті жер аударылғандардың бір тобы ұйымдастырды, олардың басында Фрасибул тұрған. Ұрыстар кезінде Афина қақпаларының алдында Критий өлтірілді.Xenophon, Hellenica, 3.4.19.

 Салдары 
Отыз қатыгездің қысқа мерзімді билігі қатыгездікпен және жемқорлықпен сипатталды. Тарихшы Шон Льюистің айтуынша, Афинаны демократиядан олигархияға көшіру үшін Отыздықтардың жасаған зорлық-зомбылығы мен қаталдығы қажетті болған. Алайда олардың билігі неғұрлым қатыгез бола түскен сайын, соғұрлым оларға қарсы қарсылық та күшейе түсті.Lewis, Sian (2006). Ancient Tyranny. Edinburgh: Edinburgh University Press. p. 213. ISBN 0748621253.

Қарсылықтың өсуі ақырында Отыздықтардың режимін Фрасибул бастаған көтерілісшілердің құлатып тастауына алып келді. Көтерілістен кейін Афина азат етілген қала-мемлекетті қалай басқару және Отыздықтардың жасаған қылмыстары үшін қалай татуласу жолдарын шешуі керек болды. Ақырында мынадай шешім қабылданды: таңдап алынған 3000 адамның барлығына, Отыздықтардың өздерін, Он бір магистратты (түрме қызметіне жеребе арқылы тағайындалған, тікелей Отыздықтарға есеп берген шенеуніктер тобынAristotle. Athenaion Politeia. 35.1. ISBN 9781786940704.) және Пирейде билік еткен он адамды (Отыздықтардың тікелей тағайындауымен жұмыс істеген) қоспағанда, амнистия беру.Xenophon, Hellenica, 2.4.38

 Афиналық демократияның қалпына келуі 
Отыздықтардың билігіне нүкте қойып, Спарта патшасы Паусаний Аттикаға келіп, тарихта «403 жылғы Амнистия» деген атпен белгілі келісімді жасады.Phillips, “PART ONE: THE THIRTY TYRANTS.” In Athenian Political Oratory, p. 24 «403 жылғы Амнистия» Афинада демократиялық билікті қалпына келтірді және Отыздықтардың, Он бірдің және Пирейде билік еткен Онын сыртындағы барлық азаматтарға кешірім жариялады — аталған үш топ қана жер аударылды.Bugh, The Horsemen of Athens. Course Book. p. 128 Бұл келісім сондай-ақ демократиялық биліктен өзін қауіпте сезінген адамдарға Элеусинге қоныс аударуға мүмкіндік берді. Пирей мен Мунихия да Афинаның демократиялық билігіне бағындырылды.Hamilton, Sparta's Bitter Victories, p. 80.Xenophon, Hellencia. 2.4.35-39 Осы бейбіт келісім Афинаны қайтадан демократиялық басқару жүйесіне қайтарды.Phillips, “PART ONE: THE THIRTY TYRANTS.” In Athenian Political Oratory, p. 24

 Отыз қатыгез туралы дереккөздер 
Ксенофонт өзiнiң «Грек тарихы» (екiншi кiтап, II.3.11–III.1.1 бөлiмдерiнде) шығармасында Отыз қатыгездің билiгi туралы жазады.Xenophon, Hellenica. 2.3.11–3.1.1. Оның сипаттамасы үш негізгі тұлғаға – Критий, Ферамен және Фрасибулға – шоғырланған. Ксенофонт баяндаған басты екі оқиға – Критий мен Ферамен арасындағы қақтығыс және Фрасибул бастаған көтеріліс.Xenophon (1995), Krentz, Peter (ed.), Hellenika. 2: II.3.11 - IV.2.8, Classical texts, Warminster: Aris & Phillips, p. 122

Платон өзiнiң Жетінші хатын (көптеген заманауи ғалымдар бұл хаттың шынайылығына күмән келтіреді) бастаған бөлімінде, өзінің жастық шағында орын алған Отыз қатыгездің билігін еске алады.Malcolm Schofield, "Plato & Practical Politics", in Greek & Roman Political Thought, ed. Schofield & C. Rowe (Cambridge: Cambridge University Press, 2000), 299–302Julia Annas, "Classical Greek Philosophy," in The Oxford History of Greece and the Hellenistic World, ed. Boardman, Griffin and Murray (Oxford: Oxford University Press, 1991), 285Myles Burnyeat and Michael Frede, The Pseudo-Platonic Seventh Letter, Oxford University Press, 2015, 224pp., ISBN 9780198733652.George Boas, "Fact and Legend in the Biography of Plato", The Philosophical Review 57, no. 5 (1949): 439–457 Ол көтерілістен кейін 51 адам жаңа үкіметтің басына келгенін, оның ішінде отыз адам Афинадағы қоғамдық істерді басқаруға тағайындалғанын жазады. Қалған он адам қаланы, ал он бірі Пирейді басқаруға жіберілген. Платон басқа дереккөздермен үндесіп, Отыздықтардың билігі «көпшілікке жеккөрінішті» болғанын, олардың билігі демократияның өзіне алтын дәуір болып көрінгенін айтады. Сондай-ақ Платон Сократ пен Отыз қатыгез арасындағы қарым-қатынас туралы эпизодты да келтіреді.The Seventh Letter By Plato. classics.mit.edu

Мемлекет диалогында Платон Отыздықтардың террорынан қашып құтылған афиналық Лисийді атап өтеді. Оның бауыры Полемарх «Отыз қатыгездің құрбаны болды».Plato, The Republic

Сенека «Жан тыныштығы туралы» шығармасында афиналықтар мен Отыз қатыгезді Сократтың рөлімен байланыстыра отырып талқылайды.Seneca. On the Tranquility of the Mind.

 Отыздықтар мен Сократ 
Афинада толық билікті өз қолында ұстауды қалағандықтан, Отыз Тиран өз режиміне ашық қарсы шыққан кез келген адамды қуғындауға немесе өлтіруге тырысты. Сократ осы кезеңде қалада қалған болатын, бұл оны халықтың Отыздықтармен байланыстыруына себеп болды және бұл жағдай оның өлім жазасына кесілуіне ықпал еткен болуы мүмкін, әсіресе Критий Сократтың бұрынғы шәкірті болғанын ескерсек.Stone, I.F. (April 8, 1979). "I.F. Stone Breaks the Socrates Story". The New York Times Magazine.

Платонның «Сократ апологиясында» Сократ Отыздықтар оған (және тағы төрт адамға) әділеттілігімен және адалдығымен танымал Саламин тұрғыны Леонды ұстап әкеліп, өлім жазасына кесу үшін жеткізуді бұйырған оқиғаны баяндайды. Қалған төрт адам бұйрықты орындағанымен, Сократ бас тартқан – ол жазықсыз адамның өліміне қатысқысы келмеген. Дегенмен, ол Леонды ескертуге немесе құтқаруға әрекет жасамаған. Бұл бағынбау арқылы Сократ өз өмірін де қатерге тіккен еді, бірақ ол кейінірек өзінің айтуынша, өмірін сақтап қалған нәрсе – көп ұзамай олигархияның құлауы болды.Олигархия билікке келген кезде, Отыз комиссардың өзі мен тағы төрт адамды Дөңгелек кеңсеге шақырып, бізге Саламин тұрғыны Леонды үйінен ұстап әкеліп, өлім жазасына кесуге тапсырыс берді. Бұл, әрине, олар мұндай нұсқауларды жиі берген көптеген жағдайлардың бірі ғана еді — олардың мақсаты — қылмыстарына мүмкіндігінше көбірек адамды ортақтастыру болатын. Алайда сол жолы мен әділетсіз немесе қасиетсіз ешнәрсе істемеуге бар назарымды аударатынымды тағы да көрсеттім. Мұны мен сөзбен емес, іспен дәлелдедім. Өлімнен қорқатыным түк те жоқ (егер бұл тым дөрекі болмаса), бірақ әділетсіз әрекет жасаудан барынша аулақ болуға тырыстым. Үкімет қаншалықты қуатты болса да, мені бұрыс әрекет жасауға қорқыта алмады. Біз ротондадан шыққан соң, қалған төртеуі Саламинге барып, Леонды тұтқындады, ал мен жай ғана үйіме қайтып кеттім.Plato, Apology 32c-dКейінірек Платон өзінің «Жетінші хатында» Отыздықтардың Сократпен қарым-қатынасын өзінің көзқарасы тұрғысынан сипаттайды:Олар менің досым, жасы ұлғайған Сократты – сол кездегі ең әділ адам деп еш іркілмей атай аламын – басқа адамдармен бірге бір афиналық азаматты күшпен ұстап әкетіп, өлім жазасына кесу үшін жібермек болды. Бұл арқылы Сократ өз еркімен болсын, еркінен тыс болсын, олардың әділетсіз істеріне ортақтас болуға мәжбүр болар еді. Алайда ол оларға бағынбады және олардың зұлым әрекеттеріне серіктес болудан гөрі, барлық салдарға төтеп беруді жөн көрді.Итальян тарихшысы Лучано Канфора Сократтың тағы бір шәкірті Ксенофонт Отыздықтардың билігі кезінде маңызды рөл атқарған болуы мүмкін деп тұжырымдайды. Ол Отыздықтардың милициясы болған атты әскердің екі қолбасшысының бірі болған. Шынында да, Ксенофонт өзінің «Гиппарх» («Атты әскердің қолбасшысы») атты еңбегінде екі қолбасшының бірін ғана атап өтеді (әдетте олар екеу болатын), бірақ оны жамандау үшін ғана, ал екіншісін мүлде атамайды.Luciano Canfora Storie di Oligarchi

«Естеліктер» еңбегінде (1-кітап, 2-тарау) Ксенофонт Сократ пен Отыздықтар арасында, оның ішінде Критиймен болған шиеленісті қақтығысты баяндайды. Сократты топтың алдына шақырып, ешкімге тәлім бермеуге және сөйлемеуге бұйырады. Сократ бұл бұйрықты келемеждеп, базардан азық-түлік сұрауға бола ма деп сұрайды. Ксенофонт бұл оқиғаны Сократтың Отыздықтардың афиналық азаматтарды қырып-жоюын сынағанын көрсету үшін келтіреді, сондай-ақ Ксенофонт Критиймен Сократ арасындағы қарым-қатынас Критий билікке келген кезде едәуір нашарлағанын дәлелдеу үшін мысал етеді.Xenophon, Memorabilia. Book 1 Chapter 2, 12-48

 Дереккөздер 

Санат:Ежелгі Афина
Санат:Афиналық демократия
Санат:Пелопоннес соғысы